舞蹈可以按好多準則分類，例如唔同舞種嘅編舞、用到嘅舞步、歷史時期或者發源地等嘅特性都可以用嚟將舞蹈分類。喺廿一世紀初嘅藝術界，其中一條最重要嘅分類準則係將舞種分做音樂廳舞蹈同參與舞蹈兩大類，前者指專業嘅舞蹈員喺個舞台上面跳俾觀眾睇嘅舞，通常係為咗達到用藝術娛樂觀眾嘅效果，例子有芭蕾舞同爵士舞等，而後者指俾一大班人喺聚會嗰陣一齊跳嘅舞，睇嘅人會有機會參與，例如華爾茲等嘅社交舞原意係為咗俾人喺聚會嗰時一齊享受嘅。